ด่วน! เตรียมปิดถนน 8 จุด เพื่อสร้างรถไฟฟ้าสายสีเขียว
เตรียมปิดการจราจรบริเวณถนนพหลโยธิน 8 จุด เพื่อทำการก่อสร้างรถไฟฟ้าสีเขียวช่วงหมอชิต-สะพานใหม่-คูคต 8 กันยายนนี้
3 ก.ย. 2558

พ.ต.อ.เอกรักษ์ ลิ้มสังกาศ รองผู้บังคับการตำรวจจราจร (บก.จร.) เผยภายหลังหารือร่วมกับการรถไฟฟ้าขนส่งมวลชนแห่งประเทศ (รฟม.) และบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ในการจัดการจราจรเพื่อดำเนินการก่อสร้างรถไฟฟ้าสายสีเขียว ช่วงหมอชิต-สะพานใหม่-คูคต ว่า ที่ประชุมสรุปจะเริ่มปิดการจราจรบริเวณถนนพหลโยธิน ตั้งแต่เวลา 01.00 น. ของวันที่ 8 กันยายน โดยจะเริ่มปิดสะพานข้ามแยกเกษตร เพื่อทำการรื้อถอน ตั้งแต่วันที่ 12 กันยายน เป็นต้นไป
ทั้งนี้ จะส่งผลให้การจราจรบริเวณข้ามแยกเกษตร เหลือการจราจรเฉพาะพื้นที่ถนนแนวราบ เพียง 4 ช่องจราจร คือ ไป 2 ทาง และกลับ 2 ทาง โดยคาดว่าจะใช้เวลาในการรื้อถอนสะพานข้ามแยกเกษตร ประมาณ 2 เดือน ก่อนเริ่มดำเนินการก่อสร้างเสาตอหม้อรถไฟฟ้า ที่จะใช้เวลาอีกประมาณ 30 เดือน ด้านระบบการจราจรบริเวณสี่แยกมหาวิทยาเกษตรศาสตร์จะมีการปรับสัญญาณไฟจราจรใหม่ให้สอดคล้องกับสภาพการจราจร 
โดยเฉพาะในชั่วโมงเร่งด่วนเพื่อระบายรถในช่วงขาออกให้ได้มากที่สุด และจะประชาสัมพันธ์เส้นทางเลี่ยงให้ประชาชนรับทราบ เช่น การให้เลี่ยงไปใช้เส้นทางวิภาวดีรังสิต, ถนนประเสริฐมนูกิจ และถนนลาดพร้าว-วังหินส่วนสะพานข้ามแยกรัชโยธิน
 
สำหรับ 8 จุด ที่จะมีการปิดการจราจร
จุดที่ 1 ซอยพลโยธิน 53 ถึงหน้ากรมส่งเสริมการเกษตร ระยะทาง 1,500 เมตร ประชาชนสามารถเลี่ยงการจราจร โดยขาออก ให้เข้าซอยพหลโยธิน 53 เพื่อออกถนนรัชดาภิเษก ขาเข้าให้เลี้ยวขวาเข้าถนนประเสริฐมนูกิจ เพื่อออกแยกลาดปลาเค้า ถนนรามอินทรา
จุดที่ 2 หน้ากรมทหารราบที่ 11 ระยะทาง 660 เมตร ประชาชนสามารถเลี่ยงเส้นทาง โดยขาออกให้ใช้ซอยพหลโยธิน 49/1 ออกวิภาวดีรังสิต 60 ขาเข้าให้เลี้ยวซ้ายวงเวียนหลักสี่ ออกถนนรามอินทรา เข้าแยกลาดปลาเค้าผ่านถนนพลาสินธุ์ ออกถนนพหลโยธิน
จุดที่ 3 หน้าซอยพหลโยธิน 57 – 61 ระยะทาง 740 เมตร ประชาชนสามารถเลี่ยงเส้นทาง โดยขาเข้าให้เข้าซอยพหลโยธิน 48 ผ่านซอยรามอินทรา 5 ออกถนนรามอินทรา
จุดที่ 4 ซอยพหลโยธิน 67 – 69 ระยะทาง 630 เมตร ประชาชนสามารถเลี่ยงเส้นทาง โดยขาเข้าให้เข้าซอยพหลโยธิน 50 ผ่านซอยรามอินทรา 5 ออกถนนรามอินทรา
จุดที่ 5 หน้าตลาดยิ่งเจริญ ระยะทาง 510 เมตร ประชาชนสามารถเลี่ยงเส้นทาง โดยขาเข้าให้ใช้ซอยพหลโยธิน 52 ผ่านซอยรามอินทรา5 ออกถนนรามอินทรา
จุดที่ 6 หน้าโรงเรียนนายเรืออากาศ – แยกสำนักงานคณะกรรมการความปลอดภัย (คปอ.) ประชาชนสามารถเลี่ยงเส้นทาง โดยขาออกให้เลี้ยวขวาเข้าซอยพหลโยธิน 54/1 และวิ่งถนนเลียบคลองหกวา ด้านขาเข้าเลี้ยวซ้ายเข้าถนนสายไหม เพื่อออกถนนรามอินทรา หรือวิ่งเลียบคลองหกวา เพื่อออกซอยพหลโธิน 54/1
จุดที่ 7 บริเวณแยก คปอ. – ทางโค้งประตูกรุงเทพฯ ประชาชนสามารถเลี่ยงเส้นทาง โดยขาออกให้เลี้ยวขวาเข้าซอยพหลโยธิน 54/1 โดยวิ่งเลียบคลองหกวาออกซอยพหลโยธิน 56 หรือ 58 ด้านขาเข้าให้เข้าซอยพหลโยธิน 56 หรือ 58 โดยวิ่งเลียบคลองหกวา เพื่อออกซอยพหลโยธิน 54/1
จุดที่ 8 บริเวณหน้า สภ.คูคต – ปั้มน้ำมันเชลล์ ประชาชนสามารถเลี่ยงเส้นทาง โดยขาออกให้ใช้ถนนเฉลิมพงษ์ และถนนสุขาภิบาล 5 เพื่อออกถนนรามอินทรา กรณีที่จะไปรังสิต – นครนายก ให้ไปกลับรถที่ศูนย์การค้าธัญธานี หรือศูนย์การค้าบิ๊กซีคลอง 3 ด้านขาเข้าให้เลี้ยวขวาเข้าซอยลำลูกกา 19 หรือ 21 ออกซอยเปียร์นนท์